  Майя Бывальцева Калыклы матын луэменызы но выльзэ эскерыны яратэменыз тодмо луись Удмуртиысь симфони оркестр Ижкарысь Киров нимо паркысь фан-зонаын дунтэк концерт возьматоз. Кызьы ивортӥзы элькун филармонилэн администрацияз, солэсь шудэмзэ 22-тӥ гудырикошконэ 19 часысен кылзыны но учкыны луоз. Коллектив олокыӵе но выль амалъёсты ужаз кутылӥз: вузкарон центръёсы потаз, рок-группаосын но ди-джейёсын ӵош шудӥз, трамвайын мынӥсьёсты шулдыртылӥз. Таяз радэ оркестр Пётр Чайковскийлэсь, Михаил Глинкалэсь, Арам Хачатурянлэсь, Геннадий Гладковлэсь но мукетъёсызлэсь крезьгурзэс быдэстоз. Валтӥсь дирижёр – Андрей Гордеев. Кырын радъям «Быдэс семьялы крезьгур» возьматон Ижкарын тодмо луэм гужем фестиваль улсын ортчоз. Таяз арын кун филармонилэн кивалтӥсьёсыз ужрадэз паськытгес карыны малпазы но ӵектосэ Удмуртиысь тодмо коллективъёсты кыскиз. Тодэ вайытом, инвожое Ижкарын улӥсьёслы эстрадая «Шулдыр ӝыт» ансамбль, «Золотая мелодия» оркестр, кырӟанъя но эктонъя «Италмас» ансамбль но «Арсенал-бэнд» духовой оркестр концертъёс возьматӥзы. Чакламын пӧртэм арлыдо учкисьёслы, пыронэз эркын.  Ватсалом, 8-тӥ куарусёнэ Киров нимо паркысь фан-зонаын «Лыдӟиськы, Ижкар!» («Читай, Ижевск!») фестивальын туала удмурт интернет-кылбурет чузъяськоз.  Тегъёс: Лулчеберет Ижкар Филармония паркъёс крезьгур  